ROZHODNUTIE KOMISIE
z 31. mája 2006,
ktoré sa týka určenia referenčného laboratória Spoločenstva pre slintačku a krívačku
[oznámené pod číslom K(2006) 2069]
(Text s významom pre EHP)
(2006/393/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (1), a najmä na jej článok 69 ods. 1,
keďže:
(1)
Smernica 2003/85/ES stanovuje určenie referenčného laboratória Spoločenstva pre slintačku a krívačku. Komisia v úzkej spolupráci s členskými štátmi uskutočnila verejnú súťaž na výber referenčného laboratória Spoločenstva, pričom zobrala do úvahy kritériá technickej a vedeckej kompetencie a odborné skúsenosti zamestnancov.
(2)
Do úvahy sa zobrali aj ďalšie požiadavky na určenie úradných laboratórií ustanovených v článku 12 ods. 2 nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečenia overenia dodržiavania potravinového a krmivového práva a predpisov o zdraví zvierat a o starostlivosti o zvieratá (2).
(3)
Po ukončení výberového konania by úspešné laboratórium - Inštitút pre zdravie zvierat, laboratórium v Pirbrighte (Institute for Animal Health, Pirbright Laboratory), sponzorovaný Radou pre výskum, biotechnológiu a biologické vedy (BBSRC, Biotechnology and Biological Sciences Research Council) - malo byť určené za referenčné laboratórium Spoločenstva pre slintačku a krívačku na obdobie piatich rokov.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Inštitút pre zdravie zvierat, laboratórium v Pirbrighte, patriaci pod Radu pre výskum, biotechnológiu a biologické vedy (BBSRC) v Spojenom kráľovstve sa určuje za referenčné laboratórium Spoločenstva pre slintačku a krívačku na obdobie piatich rokov po uverejnení tohto rozhodnutia v Úradnom vestníku Európskej únie.
2. Pravidlá týkajúce sa funkcií a povinností referenčného laboratória Spoločenstva uvedeného v odseku 1 sú stanovené v prílohe XVI k smernici 2003/85/ES.
Článok 2
Toto rozhodnutie je určené členským štátom.
V Bruseli 31. mája 2006